Fa moletlo wa go amogela baithuti o sena go fela, morutabana wa me, yo o neng a apere mosese wa Sejapane o o bidiwang kimono, o ne a nkisa kwa ntlong nngwe e kgolo. Ka ntlha ya mabaka a ke sa a itseng, mohumagadi wa ntlo eo ga a ka a nkamogela. Morutabana o ne a botsa jaana: “A mme re ka ya kwa ntlong ya ga Mmè Koda?” O ne a nkisa kwa ntlong nngwe e e agilweng jaaka matlo a dinaga tsa bophirima mme a kokota. Morago ga sebakanyana, go ne ga tlhaga mosadi mongwe yo moleele wa meriri e mesweu. Ke ne ke gakgametse! E ne e se Mojapane, mme ke ne ke ise ke ko ke bone motho wa kwa Bophirima mo botshelong jwa me. Morutabana o ne a nkitsise Mmè Maud Koda mme a tsamaya kwantle ga go senya nako. Ke ne ka tsena mo ntlong ke tshogile ke ntse ke goga dibeke tsa me. Moragonyana ke ne ka utlwa gore Mmè Maud Koda e ne e le Moamerika yo o nyetsweng ke monna mongwe wa Mojapane yo o neng a ithutile kwa United States. O ne a ruta Seesemane kwa sekolong sa kgwebo.